# Abckiria

### Wikipedia

Abckiria

Abckiria ("ABC-kirja") oli ensimmäinen suomenkielinen aapinen. Sen kirjoitti uskonpuhdistajana tunnettu Mikael Agricola ja se julkaistiin ensimmäisen kerran vuonna 1543. Agricola kirjoitti kirjan samaan aikaan kun hän teki Uuden testamentin ensimmäistä suomenkielistä käännöstä, ja molempia teoksia työstäessään Agricola samalla myös loi suomelle kirjakieltä.

Abckiria sisälsi sekä aapisen että katekismuksen. Sen ensimmäisessä painoksessa oli 16 sivua ja toisessa, ilmeisesti v. 1551 ilmestyneessä painoksessa 24 sivua. Kirjasta ei ole säilynyt yhtään kokonaista kappaletta, mutta siitä on löydetty osia, joiden perusteella kirjan rakenne suurin piirtein tunnetaan.

Tunnettu näyte kirjan alusta on vanhin suomenkielinen loppusointuinen runo:

  Oppe nyt wanha / ia noori /
  joilla ombi Sydhen toori.
  Jumalan keskyt / ia mielen /
  iotca taidhat Somen kielen.
  Laki / se Sielun hirmutta /
  mutt Cristus sen tas lodhutta.
  Lue sijs hyue Lapsi teste /
  Alcu oppi ilman este.
  Nijte muista Elemes aina /
  nin Jesus sinun Armons laina.

Tätä alkurunoa seuraavat aakkoset sekä joitakin tavausharjoituksia, minkä jälkeen alkaakin kirjan uskonnollinen osuus, jossa opetetaan mm. kymmenen käskyä sekä Isä Meidän -rukous.

Agricolan teos on ensimmäisiä tunnettuja yrityksiä kirjoittaa suomen kielellä, ja teoksen sekä Agricolan Rucouskirian (1544) ja Uuden testamentin (Se Wsi Testamenti, 1548) ilmestymisen jälkeen suomen kirjakieli alkoikin hiljalleen kehittyä. Niin Agricolan suomelle kuin koko ns. vanhalle kirjasuomelle on tyypillistä sen oikeinkirjoituksen epäsäännönmukaisuus. Esim. k-äänne saatettiin toisinaan merkitä c:nä, joskus taas k:na tai g:nä.

## [muokkaa] Triviaa

Suomen kielen lukusanat yhdestä kymmeneen olivat Agricolan Abckirian mukaan seuraavat: Yxi, Caxi, Colme, Nelie, Wisi, Cusi, Seitzeme, Cadexen, Ydexen, Kymenen.

## [muokkaa] Aiheesta muualla

- ABC-kirian koko tunnettu sisältö elektronisessa muodossa: http://agricola.utu.fi/hist/kktk/abc.html
- Mikael Agricola ja ABC-kiria (sisältää myös kuvan kirjan kannesta): http://www.hel2.fi/kaumuseo/koulumuseo/yla_aste_frame.html

Haettu osoitteesta http://fi.wikipedia.org../../../a/b/c/Abckiria.html

Luokat: Mikael Agricolan teokset | Suomen kieli

##### Views

- Artikkeli
- Keskustelu
- Nykyinen versio

##### Etsi

##### Muilla kielillä

- English